สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 11 ม.ค. 61
11 ม.ค. 2561

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (10 ม.ค.) เนื่องจากนักลงทุนวิตกกังวลต่อข่าวที่ว่า จีนอาจยุติการซื้อพันธบัตรของรัฐบาลสหรัฐ นอกจากนี้ ตลาดยังได้รับแรงกดดันจากข่าวที่ว่า ประธานาธิบดีโดนัลด์ ทรัมป์ แห่งสหรัฐ อาจประกาศนำสหรัฐถอนตัวออกจากข้อตกลงการค้าเสรีอเมริกาเหนือ (NAFTA) ในเร็วๆนี้
ดัชนีเฉลี่ยอุตสาหกรรมดาวโจนส์ปิดที่ 25,369.13 จุด ลดลง 16.67 จุด หรือ -0.07% ดัชนี S&amp;P500 ปิดที่ 2,748.23 จุด ลดลง 3.06 จุด หรือ -0.11% และดัชนี Nasdaq ปิดที่ 7,153.57 จุด ลดลง 10.01 จุด หรือ -0.14%
 
ตลาดหุ้นยุโรปปิดปรับตัวลงเมื่อคืนนี้ (10 ม.ค.) เนื่องจากนักลงทุนเทขายทำกำไรหลังจากตลาดพุ่งขึ้นติดต่อกัน 5 วันทำการที่ผ่านมา นอกจากนี้ ตลาดหุ้นยุโรปยังได้รับแรงกดดันจากการร่วงลงของตลาดหุ้นนิวยอร์ก หลังจากมีรายงานข่าวว่า จีนอาจยุติการซื้อพันธบัตรของรัฐบาลสหรัฐ
ดัชนี Stoxx Europe 600 ปรับตัวลง 0.4% ปิดที่ 398.60 จุด
ดัชนี CAC-40 ตลาดหุ้นฝรั่งเศสปิดที่ 5,504.68 จุด ลดลง 19.26 จุด หรือ -0.35% ดัชนี DAX ตลาดหุ้นเยอรมันปิดที่ 13,281.34 จุด ร่วงลง 104.25 จุด หรือ -0.78% และดัชนี FTSE 100 ตลาดหุ้นลอนดอนปิดที่ 7,748.51 จุด เพิ่มขึ้น 17.49 จุด หรือ +0.23%
 
ตลาดหุ้นลอนดอนปิดทำนิวไฮเมื่อคืนนี้ (10 ม.ค.) โดยได้แรงหนุนจากหุ้นกลุ่มธนาคารรายใหญ่ที่ปรับตัวขึ้นอย่างแข็งแกร่ง
ดัชนี FTSE 100 เพิ่มขึ้น 17.49 จุด หรือ +0.23% ปิดที่ 7,748.51 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (10 ม.ค.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐลดลงติดต่อกันเป็นสัปดาห์ที่ 8 ซึ่งข้อมูลดังกล่าวช่วยหนุนสัญญาน้ำมันดิบ WTI ปิดที่เหนือระดับ 63 ดอลลาร์/บาร์เรลเป็นครั้งแรกในรอบกว่า 3 ปี
สัญญาน้ำมันดิบ WTI ส่งมอบเดือนก.พ. เพิ่มขึ้น 61 เซนต์ หรือ 1% ปิดที่ 63.57 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค. เพิ่มขึ้น 38 เซนต์ หรือ 0.6% ปิดที่ 69.20 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (10 ม.ค.) โดยได้รับแรงหนุนจากสกุลเงินดอลลาร์ที่อ่อนค่าลงเมื่อเทียบกับสกุลเงินหลักๆ อันเนื่องมาจากความวิตกกังวลต่อข่าวที่ว่า จีนอาจยุติการซื้อพันธบัตรของรัฐบาลสหรัฐ
สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 5.6 ดอลลาร์ หรือ 0.43% ปิดที่ระดับ 1,319.30 ดอลลาร์/ออนซ์
สัญญาโลหะเงินส่งมอบเดือนมี.ค. เพิ่มขึ้น 2.5 เซนต์ หรือ 0.15% ปิดที่ 17.035 ดอลลาร์/ออนซ์
สัญญาพลาตินัมส่งมอบเดือนเม.ย. เพิ่มขึ้น 6.5 ดอลลาร์ หรือ 0.67% ปิดที่ 978.8 ดอลลาร์/ออนซ์
สัญญาพัลลาเดียมส่งมอบเดือนมี.ค. ร่วงลง 20.75 ดอลลาร์ หรือ 1.9% ปิดที่ 1,077.40 ดอลลาร์/ออนซ์
 
สกุลเงินดอลลาร์สหรัฐอ่อนค่าลงเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (10 ม.ค.) ท่ามกลางกระแสข่าวที่ว่า จีนอาจพิจารณายุติการซื้อพันธบัตรรัฐบาลสหรัฐ
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1963 ดอลลาร์ จากระดับ 1.1932 ดอลลาร์ ในขณะที่ปอนด์อ่อนค่าลงแตะ 1.3513 ดอลลาร์ จากระดับ 1.3533 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7839 ดอลลาร์ จากระดับ 0.7824 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 111.32 เยน จากระดับ 112.61 เยน และอ่อนค่าลงเมื่อเทียบกับฟรังก์สวิส ที่ระดับ 0.9778 ฟรังก์สวิส จากระดับ 0.9832 ฟรังก์สวิส